Twee dood, drie kritiek ná skieteryArgieffoto Twee mans is dood en drie ander in ŉ ernstige toestand in die hospitaal nadat ŉ skietery Donderdagaand in Athlone, oos van Kaapstad in die Wes-Kaap, ontstaan het. Annine Siddall, ER24-woordvoerder, sê nooddiensspanne het Donderdag net ná 20:00 die vyf mans in ŉ woonstelgebou aangetref. Volgens Siddall was daar niks wat paramedici vir twee van die mans kon doen nie weens die omvang van hul beserings. Albei mans is op die toneel dood verklaar. “Nog drie mans was in ŉ kritieke toestand. Hulle is na die Groote Schuur-hospitaal geneem vir verdere mediese sorg,” sê sy. Sy sê die presiese omstandighede rondom die voorval is nie bekend nie. Die polisie het ŉ ondersoek na die voorval van stapel gestuur. Enigeen met meer inligting word versoek om die polisie se misdaadnoodlyn te bel by 08600 10111.